**Arcuşul**

*Ștefan Doroftei Doimneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(în memoria mamei mele plecată de curând spre cer)

Pe liniştea sumbră cresc muguri de teamă

În ternul privirii se-adună contraste

Ba soare, ba ploaie, la gând se înhamă

Pictându-mi durere pe clipe nefaste.

Din frunze de doruri, de timp înţepate

Cu furie oarbă, cu ceas fără stare,

Curg lacrimi de ceară pe file-ngheţate

Şi-n ruga-nălţării-mi găsesc căutare.

Se plimbă eterul prin ochi şi cuvinte

În suflet, abisul îşi face culcuşul,

Pe cripta veciei se-adună flori sfinte,

Pe struna iertării se plimbă arcuşul.

Şi sfarmă durerea în clipe profunde,

Şi-nalţă la ceruri privirea din spaime,

Prin sunet coboară plângând, noi secunde

Şi-mi poartă tăcerea prin oarbe fantasme.

03.06.2019